Die Trevi-fontein (Italiaans:Fontana di Trevi) is 'n fontein in die Trevi-distrik in Rome, Italië, wat deur die Italiaanse argitek Nicola Salvi ontwerp is, en deur Giuseppe Pannini en verskeie ander kundiges voltooi is. Die fontein is 26,3 meter hoog en 49,15 meter breed. Dit is die grootste Barokfontein in die stad en een van die beroemdste fonteine ter wêreld. Die fontein het in verskeie films van belang verskyn, waaronder Roman Holiday, La Dolce Vita van Federico Fellini, Three Coins in the Fountain, The Lizzie McGuire Movie, en Sabrina Goes to Rome. Die fontein wat by die aansluiting van drie paaie (tre vie) is, is die eindpunt van die "moderne" Acqua Vergine, die opgeknapte Aqua Virgo, een van die akwadukte wat water aan antieke Rome voorsien het. In 19 vC het Romeinse tegnici, vermoedelik met die hulp van 'n maagd, 'n bron suiwer water sowat 13 kilometers van die stad af, geïdentifiseer. Hierdie gebeurtenis word op die fasade van die huidige fontein uitgebeeld.